बड़ी दुबधा दी स्थिति ही माता आलमां दे मनै दी। की जे जमीना दे इस झगड़े च बीरपुरै दे चाड़कें दा गै इक चौधरी परोआर बी इक फरीक हा। आलमां ने उस चौधरी गी सद्धी भेजेआ। चौदरी ने आइयै रणपत गी ते माता आलमां गी इस झगड़े दी पिछली क्हानी सुनाई। दो पीढ़ियां पैह्‌ले बी एह् तनाजा उट्ठेआ हा तां परोह्‌त रणपत हुंदे दादे, बावा उग्रदेव होरें पैंच बनियै उस तनाजे गी मटाया हा। उन्हें दौनें घड़े दी मालकीच औने आली जमीना दी हद-बंदी कीती ही ते पक्की नशानदेही बी करी दित्ती ही। उस चौधरी चाड़कै कन्ने आए दे इक बढ़ेर चाड़कै ने गलाया जे उसने अपने पिता कोला सुनेदा ऐ जे बावा उग्रदेव होरें इस फैसलें दा ब्योरा कुतै अपनी बेही पर लिखी रक्खे दा ऐ. साढ़ा असली बन्ना उस फैसले मूजब चूहे चकक ग्रां दी हद्‌दै दे कन्ने जाई मिलदा ऐ। पर बांगी ने बल्ले-बल्लें, उस बन्ने दे बाह्‌ले नशान मटाइयै साढ़ी सैकड़े घमां जिमीं पर दुबारा अपने हल चलाई ले न। की जे ओह् इसलै जोरा च ऐ। ओह्‌दा लहु गर्म ऐ ; ओह्‌दी अक्खियें च लाली ऐ। पिछले बरै साढ़े इस चौधरी दा भतरीआ इस्सै तनाजे च होने आली मारकुटाई च, सिर फटने करी मरी गेआ हा। परतिहानी जी, इस्सै करी अस लोक इस जुलम-जाबरी गी, अपनी छात्ती पर सिलरक्खियै जरै करने आं। असेंगी इस गल्ला दा बड़ा चबात लग्गा जे बांगी चाड़कै ने आपूं गै रणपत होरें ग अपना परोह्‌त बी थापी लेआ ते हून, अपने उन्हें आदमियें दे लहुलुहान होने करी, उसने परोह्‌त होरें गी गै पैंच बनियै इस तनाजे गी मकाने आस्तै बी आखेआ ऐ ! ओह् इन्ना बदली कियां गेआ ऐ ?